
Om Kirkelig utdanningssenter i nord

Kirkelig utdanningssenter i nord (KUN) gir en yrkesrettet og akademisk kirkelig utdanning på høgskolenivå. Senteret utdanner til tjeneste som diakon, kantor, kateket og prest i Den norske kirke. Utdanningen er basert på praksis, kontekstualitet og tverrfaglighet.

KUN ble etablert i 1998 og har siden 1999 tilbudt det praktisk-kirkelige årsstudiet til de ulike yrkesgruppene i kirken. Det arrangeres også kurs, seminarer og konferanser. 

Studieplanen ble vedtatt av styret i desember 1999 og godkjent av Kirke- utdannings- og forskningsdepartementet i 2000. Den foreliggende planen er vedtatt av styret i desember 2004. 

I tillegg til det praktisk-kirkelige studiet som beskrives i denne planen, gjør KUN det mulig å ta 4-årig utdanning i kirkemusikk (bachelor-grad) som gir kantorkompetanse. Dette omfatter høgskolens 3-årige faglærerutdanning med orgel som hovedinstrument og praktisk-kirkelig årsstudium ved KUN. 

Formålet for Kirkelig utdanningssenter i nord er:

· å utdanne kvinner og menn til tjenester i kirka. Utdanningen skal bidra til å gi menighetene ansvarsbevisste, samarbeidsorienterte og engasjerte medarbeidere som kjenner seg forpliktet på kirkas oppdrag 

· å bidra til å rekruttere kvalifiserte medarbeidere til kirkelige stillinger i Nord-Norge og landet for øvrig 

· å bidra til et inkluderende samarbeid mellom ulike yrkeskategorier i kirka, med forståelse for de ulike tjenesters særpreg

· å bidra til personlig utvikling og åndelig vekst som forberedelse til eller fornyelse av tjeneste i kirka

· å bygge opp økt kunnskap om et mangfoldig samfunns- og kirkeliv i Nord-Norge

Særpreg ved studiet: Praksis, kontekstualitet, tverrfaglighet

Undervisningen ved KUN er erfaringsbasert. For at studentene skal få konkret erfaring med det yrket de utdanner seg til og lære gjennom refleksjon over egen praksis, inngår veiledet praksis som et hovedelement i utdanningen.

Studentene skal få en forståelse av den enkelte menighets historiske, religiøse og samfunnsmessige kontekst og utvikle respekt og forståelse for det lokale særpreg og stedets egenart. Alle fagområdene vil derfor i stor utstrekning vektlegge nordnorske perspektiver og kontekstuell metodikk.

Gjennom felles undervisning og felles prosjektarbeid legger studiet til rette for at studentene får innsikt i de andre studieretningers profesjonalitet og lærer å arbeide tverrfaglig. Separate fordypningsfaser for de enkelte studieretninger skal ivareta profesjonskunnskap og profesjonsbevissthet.

Studiemål

Når det praktisk-kirkelige årsstudiet er gjennomført, skal studentene

· ha et konstruktivt forhold til Den norske kirke som bekjennende, misjonerende og diakonal folkekirke

· ha en praktisk-kirkelig kompetanse som kvalifiserer for stillinger i menighet, institusjoner og organisasjoner i Den norske kirke

· ha tilegnet seg kunnskaper, holdninger og ferdigheter som svarer til de krav og forpliktelser som yrkesutøvelsen setter

· være i stand til å utøve sin tjeneste i en flerfaglig og flerkulturell sammenheng

· ha innsikt i ulike sider av egen rolle 

· se sin yrkesutøvelse som en del av kirkas kall, i samarbeid med andre tjenestegrupper og kirkas medlemmer

· ha kunnskaper om samarbeidspartnerne i menigheten, og ferdigheter i samarbeid og konfliktløsning

Omfang

Et årsstudium ved Kirkelig utdanningssenter i nord gir 60 studiepoeng. Hvert semester (høst eller vår) i bestått heltidsstudium gir 30 studiepoeng tilsvarende forberedende og avsluttende praksis ved andre utdanningssteder. Deltidsstudiet følger annen progresjon  (se side 9) og strekker seg vanligvis over to år. 

Undervisning

Erfaringsbasert undervisning vektlegger praktiske øvelser, case, rollespill og andre metoder som gir studentene en aktiv tilgang til tema og emner. Undervisningen forbereder og følger opp praksis ved å gi anledning til å reflektere og fordype seg i erfaringer og problemstillinger fra praksisperioden. 

E-læringsverktøyet Classfronter er en integrert del av undervisningen.

Litteraturomfang

	Fagområde
	Sidetall

	Gudstjeneste, kirkelige handlinger og kirkemusikk
	  500 

	Kirkelig undervisning
	  400 

	Diakoni
	  400

	Kirke og samfunn
	  700

	Yrkesspesifikk studiedel:
	1000


Praksisperiodene er av yrkesspesifikk art. Som det fremgår av studieplanen for øvrig, vil om lag 2/3 av undervisningen være felles for de ulike yrkesgruppene mens den øvrige delen er yrkesspesifikk. Det er totalt 3000 sider litteratur på hele studiet, fordelt på 2000 sider felles og 1000 sider yrkesspesifikt stoff. Se for øvrig eget dokument med forslag til litteratur.

Praksis
Praksisfasene utgjør studiets viktigste del. Her skal studentene gjennom observasjon få en forståelse av lokal kontekst og egenart, og gjennom praktiske øvelser bygge opp egne ferdigheter og reflektere over egne tenkemønstre og handlingsmåter. Refleksjon over egen praksis skjer i veiledning med lokal veileder og støttes gjennom nettbasert oppfølging fra KUN i henhold til mappekravene. 

For prestestudentene skal fire uker være institusjonspraksis. I heltidsstudiet skal dette vanligvis gjennomføres i  PK II i vårsemesteret. Prestestudenter som søker om opptak til PK II i høstsemesteret, skal ha fullført institusjonspraksis. For prestestudenter som omfattes av ordningen Veien til prestetjeneste, organiseres praksis i samarbeid med det aktuelle bispedømmet.

Veiledere skal ha formell utdanning tilsvarende de krav tjenesteordningene fastsetter og i tillegg  ha tilstrekkelig erfaring fra utøvelsen av yrket. Av menigheten/institusjonen forventes det at de kan tilby akseptable arbeidsforhold og et inkluderende miljø for studentene som er i praksis. Veileder skriver praksisrapport om studentens innsats til Kirkelig utdanningssenter i nord. På grunnlag av denne fastsetter utdanningssenteret praksisperioden som bestått eller ikke bestått 

Nærmere retningslinjer for praksisperiodene er nedfelt i praksisdokumentet.       

Eksamen og evaluering

Studiet er basert på mappeevaluering, som skal dokumentere en kontinuerlig arbeidsprosess gjennom undervisning og praksis. Ved studiestart blir mappekravene fastsatt og kunngjort. Mappekravene kan etter skriftlig søknad tilpasses individuelt innenfor de rammene som studieplanen setter. Hvert studiesemester avsluttes med en mappesamtale som oppsummerer studentens læringsprosess. Mappesamtalen gjennomføres med ekstern sensor. Alle mappekrav må være oppfylt for å bestå studiet.

De viktigste mappekravene er:

· Godkjent innleverte oppgaver

· Minimum 80% fremmøte i undervisningen (maks 5 dager fravær når årsstudiet tas på deltid)

· Bestått praksis 

· Innlevering av mindre notater, presentasjoner, innlegg og respons på Classfronter. 

Klage- og ankemuligheter er beskrevet i eksamensreglementet for Kirkelig utdanningssenter i nord.

For nærmere retningslinjer til de skriftlige innleveringene mht. formelle krav og tidsfrister, se Retningslinjer for oppgaveskrivning.
I studieretning for prest skal det avlegges egen muntlig eksamen i kirkerett ved avsluttende praktikum.

Egnethetsvurdering
KUN skal prøve ”studentenes kunnskaper, ferdigheter og personlige egnethet (…) på en upartisk og faglig betryggende måte” (§ 8,1 i eksamensreglementet).

Egnethet vurderes i forhold til utøvernes opptreden i undervisning og praksis og i forhold til relevante innlegg i mappa. Egnethet vurderes mot kriteriene som er nedfelt i studieplan og praksisdokument. Prosedyren skal sikre at dette skjer på en ”upartisk og faglig betryggende” måte. Egnethetsvurdering vil som regel inngå i mappeevalueringen.

1. Kriterier

Evne til å lære av erfaring: Her skal det vurderes om studenten har tilstrekkelig vilje og evne til å utvikle og forandre sin forståelse, sine handlingsmønstre og holdninger i undervisningen og på praksisstedet. 

Sosial funksjon: Her skal det vurderes om studenten er i stand til å bli involvert og delta i de sosiale sammenhenger vedkommende står i så langt det kreves for å utøve sin profesjon. 

Forståelse av kirka som arbeidssted: Her skal det vurderes om studenten har tilstrekkelig vilje og evne til å forstå balansen mellom personlig tro, personlig engasjement og nærhet på den ene siden og kirkens offentlige budskap i evangeliet, dens karakter som folkekirke og dens form som en institusjon med lover, prosedyrer og regler på den andre siden. 

Samarbeidsevne: Her skal det vurderes om studenten har evner, kunnskaper og holdninger som kreves for å arbeide tverrfaglig og kontekstuelt. Her inngår evnen til å respektere andres perspektiv og trostradisjoner, en forståelse av profesjonenes forskjellige og komplementære tilnærmingsmåter, elementære evner og holdninger som kreves  i teamarbeid.

Selvstendighet: Her skal det vurderes om studenten har evnen til å ta selvstendige avgjørelser i den utstrekning det kreves for å utøve profesjonen. Her inngår lederevner, personlig og profesjonell etikk, evnen til å jobbe selvstendig i forhold til oppgavestilling og regelverk, evnen til å sette mål og til å kvalitetsvurdere eget arbeid og evnen til å ta beslutninger også i situasjoner der en står alene.

Faglig innsikt: Her skal det vurderes om studenten har de kunnskaper og ferdigheter som er nødvendig til å utøve sin profesjon uten å sette andre i fare. Her skal det også vurderes  om studenten utvikler en rasjonal, faglig og profesjonell holdning til sitt yrke i den utstrekning profesjonen krever det. 

Orden og punktlighet: Her skal det vurderes om studenten mangler en elementær ryddighet i vandel og opptreden som er nødvendig i kirken som en offentlig institusjon og en elementær forståelse og bruk av fremferd, estetiske koder og hverdagsestetikk som en del av yrkets profesjonelle virkemidler.  

2. Informasjonsplikt

Rektor er ansvarlig for å gjøre innholdet og prosedyrer i egnethetsvurderingen kjent for studenter, ansatte og veiledere ved studiets  eller praksisens begynnelse. Ved tvil om egnethet skal dette tas opp med vedkommende student så tidlig i prosessen som mulig.

3. Prosedyre

Tvil om studentens egnethet kan reises av praksisveiledere, lærere eller medstudenter. Dette skal først tas opp i veiledning med studenten der det er mulig.

Fører ikke dette frem,  skal det rettes en tvilsmelding til rektor ved Kirkelig utdanningssenter i nord. Tvilsmeldingen skal nevne de kriteriene der det reises tvil om studentens egnethet, og  beskrive forekomster som førte til tvil om studentens egnethet. Tvilsmeldingen er underlagt taushetsplikt og partsoffentlighet. Studenten skal snarest mulig få beskjed dersom en tvilsmelding foreligger. 

Tvilsmeldingen skal gjennomgåes nøye i et møte mellom studenten, melderen, kontaktlærer og rektor som rektoren innkaller til. 

Tvilsmeldingen skal følges opp med særskilte tiltak som skal gi studenten mulighet til å utvikle seg i forhold til kriteriene det reises tvil om. Så lenge tvilsmeldingen er under behandling, blir berørte deler av eksamen utsatt. Fører de særskilte tiltak ikke frem og det oppstår en mangel i henhold til mappekravene, innledes det  vanlige prosedyrer i forhold til stryk. Anke- og påklagemuligheter følger bestemmelsene i universitetsloven så langt de passer.

Opptakskrav 
For alle:

Søkere skal være medlem av Den norske kirke. Det kan, med bakgrunn i formålet for utdanningssenteret, gis dispensasjon fra kravet om medlemskap, jf. eksamensreglementets § 2. 

For opptak kreves generell studiekompetanse. Opptakskravene for de enkelte yrkesgrupper er fastsatt med bakgrunn i eksamensreglement og ut fra de kirkelige tjenesteordningene. Opptakskravene vil bli endret i tråd med eventuelt nye tjenesteordninger. 

For studieretning diakon:

For opptak kreves 3-årig fagutdanning på høgskolenivå innen helsefag eller sosialfag, eller pedagogisk utdanning av minst 3 års varighet, utdanning i kristendomskunnskap tilsvarende minimum 30 studiepoeng eller annen utdanning som er nevnt i Tjenesteordning for diakoner. 

Styret kan etter søknad dispensere fra disse opptakskravene.

Særlig for studieretning kantor (kirkemusiker):

For opptak kreves enten 3-års grunnutdanning i kirkemusikk eller 3-årig faglærerutdanning med orgel som hovedinstrument eller at studenten er tatt opp og følger bachelorstudiet i musikk, studieretning for kantor ved Høgskolen i Tromsø.

Styret kan etter søknad dispensere fra disse opptakskravene.

Studenter som tas opp på studiet på grunnlag av realkompetanse eller utdanning fra utlandet, må få sin utdanning ekvivalert med norsk kirkemusikkutdanning for å bli kantor.

Særlig for studieretning kateket:

For opptak kreves utdanning i kristendomskunnskap med minimum 80 studiepoeng, utdanning i relevant pedagogikk/formidlingsfag med minimum 30 studiepoeng eller annen utdanning som er nevnt som kvalifikasjonskrav i Tjenesteordning for kateketer. 


Styret kan etter søknad dispensere fra disse opptakskravene.

Særlig for studieretning for prest:

For opptak til praktikums første avdeling (PK I) kreves utdanning i kristendomskunnskap med minimum 80 studiepoeng eller ekvivalent utdanning. For opptak til praktikums andre avdeling (PK II) kreves cand.theol.-graden eller tilsvarende, samt fullført og bestått praktikums første avdeling (PK I).

Oversikt over heltidsstudiet

Omfang og tidspunkter er veiledende

Høstsemesteret 

	Tid
	Tidsomfang
	Form
	Merknader
	Studiep.

	August-september
	4 uker
	Undervisning
	
	

	September-november
	7 uker
	Praksis 
	Oppgave
	10 sp

	November-desember
	6 uker
	Undervisning
	
	

	Desember
	
	Mappesamtale
	
	20 sp


Vårsemesteret 

	Tid
	Tidsomfang
	Form
	Merknader
	Studiep.

	Januar-februar
	5 uker*
	Undervisning
	
	

	Februar-april
	9 uker
	Praksis 
	Oppgave
	10 sp**

	April-mai
	7 uker*
	Undervisning
	
	

	Juni
	
	Mappesamtale
	
	20 sp


*Tidspunktene og lengen på undervisningsbolkene vil variere fra år til år etter når påskehøytiden kommer.

**Studenter som tar institusjonspraksis får 5 sp for dette og 5 sp for menighetspraksis (4+5 uker) 

Normalt studieforløp vil være høstsemesteret først og vårsemesteret som påfølgende del. Heltidsstudenter vil kunne ta PKI som høst eller vår. Med PKI eller tilsvarende fra annen utdanningsinstitusjon kan PKII tas på vår- eller høstsemester.

Oversikt over deltidsstudiet

Omfang og tidspunkter er veiledende 

	Tid
	Tidsomfang
	Form
	Merknader
	Studiep.

	Høst år 1 (1. semester)
	3 uker
	Obl. samlinger 
	
	

	
	7 uker
	Praksis 
	Avsl. innen 2. semester. 
	10 sp

	Vår år 1  (2. semester)
	3 uker
	Obl. samlinger 
	Oppgave
	

	
	
	Semesteroppgave
	
	

	
	
	Mappesamtale PK I
	
	20 sp


	Tid
	Tidsomfang
	Form
	Merknader
	Studiep.

	Høst år 2 (3. semester)
	2 uker
	Obl. samlinger 
	
	

	
	9 uker
	Praksis 


	Avsl. innen 4. semester.

Oppgave
	10 sp*

	Vår år 2 (4. semester)
	3 uker
	Obl. samlinger 
	
	

	
	
	Semesteroppgave
	
	

	
	
	Mappesamtale PK II
	
	20 sp


*Studenter som tar institusjonspraksis får 5 sp for dette og 5 sp for menighetspraksis (4+5 uker) 

Felles studiedel

Studiemål

Studiet skal gi studentene anledning til å lære holdninger, ferdigheter og kunnskaper som er felles for kirkelig tjeneste på tvers av profesjonsgrenser.

Innhold

For å ivareta sammenhengen mellom utdanning og senere yrkespraksis, vil undervisningen presentere  problemstillinger slik som de opptrer i kirkelig arbeid og menighetenes liv. Studiet har fire felles fagområder: 1) Gudstjeneste, kirkelige handlinger og kirkemusikk, 2) kirkelig undervisning, 3) diakoni, samt 4) kirke og samfunn. Kirke og samfunn er et analytisk og praktisk fag som fokuserer på kirka som fellesskap og institusjon. 

Omfanget av felles litteratur utgjør 2000 sider.
Gudstjeneste, kirkelige handlinger og liturgikk

Faget skal sette studentene i stand til å arbeide med gudstjenester og kirkelige handlinger i samspill med andre. Litteratur tilsvarende 500 sider.

Emner 

· Forkynnelse

· Liturgikk

· Kirkemusikalske og hymnologiske emner
Kirkelig undervisning

Faget skal sette studentene i stand til å bidra til kirken som læringsfellesskap, der menneskers integritet og utviklingsmuligheter ivaretas og kristen tro og liv styrkes. Litteratur tilsvarende 400 sider.

Emner 

· Læring og læring i kirken

· Pedagogisk menneskesyn og undervisningens etikk

· Metoder for arbeid med barn, ungdom og voksne

· Religionsdidaktikk

Diakoni

Faget skal bevisstgjøre studentene på kirkas omsorgsoppdrag og sette dem i stand til å møte mennesker på deres egne premisser og formidle kristen nestekjærlighet og tro. Det legges vekt på å samarbeide med andre mennesker og institusjoner om dette arbeidet. Litteratur tilsvarende 400 sider.

Emner

· Diakonalt arbeid

· Diakonikk

· Sjelesorg 

Kirke og samfunn

Faget skal hjelpe studentene til bedre å forstå og analysere kirka og dens virksomhet i historisk, sosial og kulturell kontekst, og å få innsikt i ledelsen av den lokale menigheten ut fra kirkas oppdrag og gjeldende lovgivning. Litteratur tilsvarende 700 sider.

Emner

· Kirkerett

· Kirkesosiologi 

· Kommunikasjon

· Ledelse

· Nordnorsk kultur, samfunn og historie

· Yrkesetikk

Studieretning for diakon
Studiemål

Studiet skal hjelpe studentene til å avklare sin forståelse av Den norske kirke som en bekjennende, misjonerende og diakonal folkekirke, med vekt på diakonitjenestens oppdrag og funksjon i kirka. Studiet vektlegger å gi praktisk og teoretisk kompetanse til å fungere som diakon i menigheten. Studiet skal dyktiggjøre studentene til frimodig tjeneste som diakon ut fra Tjenesteordning for diakoner som en del av kirkas hele oppdrag, og med kunnskaper og ferdigheter som gjør at de kan nyttiggjøre seg sin særlige faglige bakgrunn i sin yrkesutøvelse.

Innhold
Studiet tar i hovedsak utgangspunkt i tjenesteordning for diakon. Et vesentlig perspektiv er å ivareta utviklingen av den diakonale yrkesidentiteten i et tverrfaglig læringsmiljø. Praksisperiodene skal fokusere på yrkesrollen og tverrfaglig samarbeid innad og utad. Pensumlitteraturen utgjør 1000 sider.

Diakonens yrkesidentitet 

· Diakonikk

· Internasjonal, norsk og nordnorsk diakoni gjennom tidene

Diakonalt arbeid

· Forkynnelse

· Praktisk diakoni

· Sjelesorg

Studieretning for kantor (kirkemusiker)
Studiemål

Studiet skal hjelpe studentene til å avklare sin forståelse av Den norske kirke som en bekjennende, misjonerende og diakonal folkekirke, med vekt på kirkemusikktjenestens oppdrag og funksjon i kirka. Studiet skal dyktiggjøre studentene til trygg og frimodig tjeneste som kantor ut fra Tjenesteordning for kantorer som en del av kirkas hele oppdrag, og med kunnskaper og ferdigheter som gjør at de kan nyttiggjøre seg sin særlige faglige bakgrunn i sin yrkesutøvelse.

Studiet vektlegger å gi praktisk og teoretisk kompetanse til å fungere som kirkemusiker i menigheten, med særlig vekt på gudstjenestearbeidet, og til å bygge opp et musikalsk miljø der.

Studiet sikter å gjøre studentene fortrolige med fagdisiplinene, slik at de kan nyttiggjøres på en kreativ måte i kirkemusikktjenesten.

Yrkesspesifikt innhold

Innholdet i faget tar utgangspunkt i tjenesteordningen for kantor. De kirkemusikalske disiplinene er liturgisk spill, orgelimprovisasjon, liturgikk og hymnologi. I tillegg kommer emner fra korledelse og orgelkunnskap. 

Et viktig anliggende i studiet er å ivareta utviklingen av den kirkemusikalske yrkesidentiteten i et tverrfaglig læringsmiljø. Undervisningen og praksisperiodene skal også fokusere på yrkesrollen og tverrfaglig samarbeid i menigheten og med andre personer og kulturinstitusjoner.

En viktig arbeidsform er praktisk øving og forberedelser. Undervisningen foregår i hovedsak i grupper.  Pensumlitteraturen utgjør 1000 sider. I praksisperiodene vil det være mulighet for mer fokusert fordypning i bestemte arbeidsområder.

Kantorens yrkesidentitet

· Kantoren, kultur og estetikk

· Kirkemusikkhistorie 

Liturgisk spill:

· Koralspillets teknikk og rytme

· Kirkeårets liturgier

· Akkompagnement til liturgisk sang

· Bruk av forspill og ledsagesatser

· Registreringspraksis

· Orgellitteratur i kirkeåret og gudstjenesten

Orgelimprovisasjon

· Koralimprovisasjon

· Fri stykker av ulike formtyper

Liturgikk og hymnologi

· Kirkens liturgier og liturgisk musikk

· Norske og internasjonale salmetradisjoner

· Kjennskap til fagenes teologiske, historiske og estetiske perspektiver

Kantoripraksis

· Innføring i korledelse

· Repertoarkunnskap og arbeid med kor i gudstjenesten

Orgelkunnskap

· Kjennskap til tekniske og klanglige sider ved orgelet

· Stemming og vedlikehold av orgelet

Studieretning for kateket

Studiemål

Studiet skal utvikle holdninger, kunnskaper og ferdigheter som kreves for å lede menighetens undervisningstjeneste som spesifisert i tjenesteordningen.

Studiet baserer seg på en forståelse av kirken og lokalmenigheten som læringsfellesskap, der dåps- og konfirmantopplæring, voksenopplæring og samarbeid med skole og barnehage som spesifisert i tjenesteordningens § 2 inngår som deler.

Studiet skal utvikle en holdning der all undervisning og veiledning bunner i respekt for barnas og voksnes integritet. Det skal gi grunnleggende kunnskap om deres livsverden, deres behov og deres tro. Studiet skal hjelpe studentene til å forstå menigheten som en læringsarena der barn og voksne gis mulighet til vekst og utvikling som mennesker og som troende subjekter. Studiet skal innøve metodisk kompetanse i tradisjonelle og nye former for kirkelig arbeid med barn, unge og voksne. Den skal gi en forståelse for kirkens egenart som læringssted så vel som de andre pedagogiske institusjoner i samfunnet. Den skal stimulere til samarbeid både innenfor og utenfor kirka. Den skal utfordre studentene til å utvikle sine personlig egenskaper som lærere, ledere og samarbeidspartnere for ansatte og frivillige i menigheten.

Studiet skal styrke den kateketiske yrkesidentiteten i et tverrfaglig læringsmiljø. 

Innhold

Kateketlære

· Katekettjenestens historie og innhold

· Ordninger for katekettjenesten

Pedagogikk

· Det lærende menneske

· Didaktikk

· Arbeidsformer og metoder i undervisning og fritidspedagogikk

· Former og regler for offentlig undervisning

· Barns og foresattes rettigheter

Religionspedagogikk

· Tro og utvikling

· Kirkelig undervisning: Historie

· Kirkelig undervisning: Individ og kontekst

· Religionsdidaktiske arbeidsformer og metoder

Litteraturen utgjør 1000 sider.

Studieretning for prest

Studiemål

Studiet skal hjelpe studentene til å avklare sin forståelse av Den norske kirke som en bekjennende, misjonerende og diakonal folkekirke, med vekt på prestetjenestens oppdrag og funksjon i kirka. Studiet skal dyktiggjøre studentene til frimodig tjeneste som prest ut fra Tjenesteordning for prest som en del av kirkas hele oppdrag, og med kunnskaper og ferdigheter som gjør at de kan nyttiggjøre seg sin særlige faglige bakgrunn i sin yrkesutøvelse.

Studiet vektlegger å gi praktisk og teoretisk kompetanse til å fungere som prest i menigheten med særlig vekt på arbeidet med kjernefunksjonen for prestetjenesten: å forvalte Ord og sakrament. Studiet sikter på å gjøre studentene fortrolige med fagdisiplinene innenfor det praktisk-teologiske fagfeltet, og bidra til innøvelse i og utvikling av praktiske ferdigheter under veiledning og refleksjon over praksis. 

Studiet skal styrke prestens yrkesidentitet i et tverrfaglig studiemiljø.

Innhold
Innholdet i faget tar i hovedsak utgangspunkt i tjenesteordningen for menighetsprest. Fagemnene i studiet er også sammenfallende med tema som tas opp i fellesundervisningen. Et viktig anliggende er å ivareta utviklingen av den pastorale yrkesidentiteten i et tverrfaglig læringsmiljø. Undervisningen og praksisperiodene skal også fokusere på yrkesrollen og tverrfaglig samarbeid i menigheten og med andre personer og institusjoner. 

Undervisningen er rettet inn mot det praktiske kirkeliv gjennom en praksisorientert, kontekstuell og tverrfaglig undervisning. Viktige arbeidsformer er forelesninger, samtaler, gruppe- og prosjektarbeid, oppgaveskrivning, praktiske øvelser, veiledet praksis og selvstudium. Undervisningen forutsetter aktiv deltakelse fra studentenes side. Litteraturen i studiet utgjør 1000 sider. Litteraturlisten oppgir anbefalt litteratur og kan suppleres ved behov.

Prestens yrkesutøvelse og yrkesidentitet

· Pastorallære

· Presten i nordnorsk og samisk tradisjon 

· Prestetjeneste i en flerkulturell og internasjonal kontekst 

Yrkesfunksjoner 

· Gudstjeneste, kirkelige handlinger og liturgikk

· Prekenlære

· Sjelesorg

Kirkelig utdanningssenter i nord

Forskningsparken

9037 Tromsø

Tlf       77 64 65 75

Faks
77 64 65 85

E-post kun@kun.uit.no
URL    http://uit.no/kun

